National Arts Festival: Through Blue gee sy hart vir Hillbrow | LitNet
Eenvoudige sukses is die vrug van die samewerking tussen die Oos-Kaapse teatergeselskap UBOM! en die gesogte Rob Murray, hul nuwe "resident"-regisseur, in die skep van Through Blue. 'n Bulderende Coca-Cola teken, wat as 'n soort embleem vir kapitalisme bekend staan, vorm die visuele middelpunt van die verhoogruimte wat van begin tot einde lewendig is met musiek, sang en merkwaardige fisiese bevoegdheid.
Through Blue vra luid en duidelik: Hoe lank kan jy oorleef voordat jy jou drome verkoop? In hierdie groot stad word drome 'n soort handelseenheid, sodat karakters heel letterlik hul drome verkoop en die owerhede "droomvampiere" word. Die multidimensionele geselskap as geheel moet gekomplimenteer word vir die energieke getrouheid waarmee hul dié storie vertel. Dit is 'n bederf om Andrew Buckland aan't werk te sien in die ruimte waarin hy meesterlik uitblink as hy die leiding onder sy jonger medespelers neem.